Document ID: 32007D0704

KOMMISSIONENS AFGØRELSE
af 30. oktober 2007
om ophævelse af afgørelse 2001/602/EF om godtagelse af tilsagn afgivet i forbindelse med antidumpingproceduren vedrørende importen af tovværk og kabler af jern og stål med oprindelse i Den Tjekkiske Republik, Republikken Korea, Malaysia, Rusland, Thailand og Tyrkiet
(2007/704/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1) (i det følgende benævnt »grundforordningen«), særlig artikel 8 og 9,
efter høring af det rådgivende udvalg, og
ud fra følgende betragtninger:
A. GÆLDENDE FORANSTALTNINGER
(1)
Ved forordning (EF) nr. 1601/2001 (2) indførte Rådet en endelig antidumpingtold på importen af tovværk og kabler af jern og stål med oprindelse i Den Tjekkiske Republik, Rusland, Thailand og Tyrkiet (i det følgende benævnt »den pågældende vare«).
(2)
Kommissionen godtog ved afgørelse 2001/602/EF (3) et pristilsagn fra Open Joint Stock Company Cherepovetsky Staleprokatny Zavod, Rusland (i det følgende benævnt »ChSPZ«) og Usha Siam Steel Ind. Public Company Ltd, Thailand (i det følgende benævnt »Usha Siam«).
(3)
Den 10. august 2004 indledte Kommissionen en delvis interimsundersøgelse, af forordning (EF) nr. 1601/2001, i henhold til grundforordningens artikel 11, stk. 3, der var begrænset til en undersøgelse af dumpingaspektet, for så vidt angår ChSPZ og en anden russisk producent (4).
(4)
Som det fremgik af en meddelelse i Den Europæiske Unions Tidende (5), blev ChSPZ's navn ændret til Closed Joint Stock Company Severstal-Metiz fra den 1. januar 2006.
(5)
Den 3. august 2006 indledte Kommissionen en udløbsundersøgelse af Rådets forordning (EF) nr. 1601/2001 (6).
(6)
Den 22. marts 2007 (7) indledte Kommissionen en delvis interimsundersøgelse af forordning (EF) nr. 1601/2001, der var begrænset til en undersøgelse af dumpingaspektet, for så vidt angår Usha Siam.
(7)
Alle tre undersøgelser er blevet afsluttet ved Rådets forordning (EF) nr. 1279/2007 (8), som medførte indførelsen af foranstaltninger over for Rusland i form af en række ændringer i toldsatserne og ophævelsen af foranstaltningerne over for Thailand og Tyrkiet.
B. TILBAGETRÆKNING AF GODTAGELSEN AF TILSAGNET FRA CLOSED JOINT STOCK COMPANY SEVERTAL-METIZ, RUSLAND
(8)
Som anført i betragtning 199 til 203 i forordning (EF) nr. 1279/2007 og efter at have foretaget høringer af alle berørte parter er tilsagnet fra Closed Joint Stock Company Severstal-Metiz i dets nuværende form ikke egnet til at modvirke de skadelige virkninger af dumping på grund af store vanskeligheder i forbindelse med overvågning og håndhævelse.
(9)
Interimsundersøgelsen viste, at siden godtagelsen af tilsagnet i 2001 har varesortimentet hos Closed Joint Stock Company Severstal-Metiz ændret sig betydeligt.
(10)
I tilsagnet klassificeres deres egne stålwirer under mange forskellige varetyper med væsentlige prisudsving inden for den enkelte type. Undersøgelsen bekræftede, at virksomheden havde alvorlige problemer med at klassificere de forskellige varetyper rigtigt og i overensstemmelse med tilsagnets bestemmelser. Dette skyldtes delvis begrænsninger i regnskabssystemet, som ikke skabte mulighed for at skelne rigtigt mellem de forskellige typer stålwirer. Lignende problemer blev allerede konstateret under overvågningen af tilsagnet og førte til et advarselsbrev.
(11)
Det konkluderedes derfor, at tilsagnet i sin nuværende form ikke længere er anvendeligt.
(12)
Af denne grund og i overensstemmelse med de relevante bestemmelser i tilsagnet, som giver Kommissionen mulighed for ensidigt at trække godtagelsen af tilsagnet tilbage, har Kommissionen besluttet at trække godtagelsen af tilsagnet tilbage.
(13)
Kommissionen meddelte de russiske myndigheder og den russiske eksporterende producent, at den havde til hensigt at trække godtagelsen af det gældende tilsagn tilbage. De berørte parter fik mulighed for at fremsætte bemærkninger hertil.
C. OPHÆVELSE AF GODTAGELSEN AF TILSAGNET FRA USHA SIAM STEEL IND. PUBLIC COMPANY LTD, THAILAND
(14)
I lyset af konklusionerne om Thailand og i henhold til betragtning 209 i forordning (EF) nr. 1279/2007 ophæves antidumpingforanstaltningerne over for importen af den pågældende vare med oprindelse i dette land.
(15)
Følgelig bør tilsagnet fra Usha Siam ophæves.
D. OPHÆVELSE AF AFGØRELSE 2001/602/EF
(16)
I lyset af ovenstående bør afgørelse 2001/602/EF om godtagelse af tilsagnene fra de to ovennævnte virksomheder ophæves -
TRUFFET FØLGENDE AFGØRELSE:
Artikel 1
Afgørelse 2001/602/EF ophæves.
Artikel 2
Denne afgørelse har virkning fra dagen efter offentliggørelsen i Den Europæiske Unions Tidende.
Udfærdiget i Bruxelles, den 30. oktober 2007.

Labels: 1
4
5
7
3